Temeljem članka 28. Izmjena i dopuna Statuta Općine Vladislavci („Službeni glasnik“ Općine Vladislavci broj 2/21), Odbor za statutarno-pravna pitanja Općine Vladislavci izrađuje pročišćeni tekst Statuta Općine Vladislavci

 Pročišćeni tekst Statuta Općine Vladislavci obuhvaća Statut Općine Vladislavci („Službeni glasnik“ Općine Vladislavci broj 3/13,), Izmjene i dopune Statuta Općine Vladislavci („Službeni glasnik“ Općine Vladislavci broj 3/17), Izmjene i dopune Statuta Općine Vladislavci („Službeni glasnik“ Općine Vladislavci broj 2/18) i Izmjene i dopune Statuta Općine Vladislavci („Službeni glasnik“ Općine Vladislavci broj 4/20), Statut Općine Vladislavci (pročišćeni tekst), Izmjene i dopune Statuta Općine Vladislavci („Službeni glasnik“ Općine Vladislavci broj 8/20) i Izmjene i dopune Statuta Općine Vladislavci („Službeni glasnik“ Općine Vladislavci broj 2/21) u kojima je naznačeno vrijeme njihova stupanja na snagu.

KLASA: 012-03/13-01/01

Vladislavci, 22. veljače 2022. godine

Predsjednica

Odbora za statutarno-pravna pitanja

Općine Vladislavci

Gordana Pehar Kovačević, dipl. iur., v. r.

**STATUT**

**OPĆINE VLADISLAVCI**

**(pročišćeni tekst)**

## OPĆE ODREDBE

Članak 1.

Ovim se Statutom podrobnije uređuje samoupravni djelokrug Općine Vladislavci, javna priznanja, ustrojstvo, ovlasti i način rada općinskih tijela, način obavljanja poslova, oblici konzultiranja građana, provođenje referenduma u pitanjima iz općinskog djelokruga, prava nacionalnih manjina, financiranje rada i raspolaganje općinskom imovinom, javnost rada i druga pitanja od važnosti za ostvarivanje prava i obveza.

Članak 2.

 Općina Vladislavci je jedinica lokalne samouprave osnovana Zakonom o područjima županija, gradova i općina u Republici Hrvatskoj (“Narodne novine” br. 86/06).

Članak 3.

 Naziv općine je Općina Vladislavci.

 Sjedište općine je u Vladislavcima.

 Općina Vladislavci je pravna osoba.

Članak 4.

 Područje Općine Vladislavci (u daljnjem tekstu: Općina) utvrđeno je Zakonom o područjima županija, gradova i općina u Republici Hrvatskoj.

 U sastavu Općine su naselja:

* Vladislavci
* Hrastin
* Dopsin.

Članak 5.

 Granice područja Općine idu granicama područja rubnih katastarskih općina, odnosno rubnih naselja.

Granice područja Općine Vladislavci idu granicom katastarske općine Vladislavci, zatim granicom katastarske općine Hrastin, rijekom Vukom do granice sa katastarskom općinom Dopsin i dalje sve do spoja s katastarskom općinom Vladislavci.

Granice Općine obilježavaju se u skladu s posebnim propisima.

Članak 6.

 Dan Općine Vladislavci je 17. svibnja (dan konstituiranja prvog Općinskog vijeća Općine Vladislavci, koje je konstituirano 17. svibnja 1997.).

Dan Općine svečano se slavi kao općinski blagdan.

Članak 6.a.

Općina Vladislavci ima svoja obilježja.

Obilježja Općine su grb i zastava.

Članak 6.b.

Grb Općine Vladislavci je oblika polukružnog štita, u plavom, zlatni/žuti cvijet lana, u podnožju položena 2 zlatna /žuta klasa žita.

Grb Općine Vladislavci rabi se:

* 1. na službenim aktima općinskog vijeća, općinskog načelnika, upravnih tijela, kada ta tijela rješavaju o pitanjima iz djelokruga Općine;
	2. na diplomama, poveljama i priznanjima koje dodjeljuju općinsko vijeće i općinski načelnik,
	3. za potrebe fizičkih i pravnih osoba, ako je to u interesu Općine.

Članak 6.c.

Zastava Općine Vladislavci je jednobojna, plave boje, omjera 1:2 plave boje, sa žuto obrubljenim grbom općine u sredini.

Članak 6.d.

Zastava Općine obvezno se ističe u dane blagdana Republike Hrvatske i u dane koje Općina svečano obilježava, na zgradama u kojima se nalaze službene prostorije tijela Općine, te na općinskim trgovima i ulicama koje odredi općinski načelnik.

Zastava Općine može se isticati:

1. prigodom održavanja sjednica Općinskog vijeća,
2. pri svečanostima, kulturnim, znanstvenim i športskim manifestacijama, odnosno drugim skupovima koje organizira općina, na kojima sudjeluje ili je na njima predstavljena u skladu s pravilima i praksom održavanja takovih skupova,
3. pri svečanostima, kulturnim i športskim manifestacijama, odnosno drugim skupovima koji su značajni za Općinu,
4. u drugim prigodama, ako njezina uporaba nije u suprotnosti s odredbama Odluke o grbu i zastavi Općine Vladislavci.

Članak 6.e.

Grb i zastava Općine Vladislavci rabe se u skladu s odredbama važeće Odluke o grbu i zastavi Općine Vladislavci.“

## JAVNA PRIZNANJA

Članak 7.

Povodom Dana Općine dodjeljuju se priznanja Općine, te priređuju druge prigodne svečanosti.

 Općinsko vijeće Općine Vladislavci odlučuje o dodjeli javnih priznanja Općine Vladislavci.

Javna priznanja Općine Vladislavci su:

* Nagrada Općine Vladislavci
* Plaketa Općine Vladislavci
* Proglašavanje počasnog građanina Općine Vladislavci
* Zahvalnica Općine Vladislavci.

Članak 8.

 Nagrada Općine Vladislavci dodjeljuje se fizičkim i pravnim osobama za osobite uspjehe u razvoju društvenih odnosa i unapređenju gospodarstva, obrazovanja, znanosti, kulture, tjelesne kulture, zdravstva, socijalne skrbi i drugih djelatnosti, posebno značajnih za općinu.

Članak 9.

 Plaketa Općine dodjeljuje se fizičkim i pravnim osobama za uspjehe postignute u razvoju društvenih odnosa i unapređenje djelatnosti iz članka 8. ovog Statuta, značajne za Općinu.

Članak 10.

 Počasnim građaninom Općine može se proglasiti građanin Republike Hrvatske ili druge države, koji je svojim radom, znanstvenim ili političkim djelovanjem značajno pridonio napretku i ugledu Općine, ostvarivanju i razvoju demokracije u Republici Hrvatskoj.

 Počasnim građaninom Općine ne može se proglasiti osoba koja ima prebivalište na području Općine.

Počašću se ne stječu posebna prava odnosno obveze.

Počast se može opozvati ako se počastvovani pokaže nedostojnim počasti.

Članak 11.

 Zahvalnica Općine Vladislavci dodjeljuje se fizičkim i pravnim osobama za zalaganje i sudjelovanje u aktivnostima humanitarnog ili volonterskog karaktera, te za donacije Općini Vladislavci.

Članak 12.

 O sadržaju, obliku i postupku dodjele javnih priznanja Općine odlučuje Općinsko vijeće posebnim općim aktom.

 Osim javnih priznanja u smislu članka 7. ovog Statuta za pojedine prigode Općinsko vijeće može ustanoviti i dodijeliti i druga priznanja.

Članak 13.

 Ostvarujući zajedničke interese Općina Vladislavci surađuje s drugim jedinicama lokalne samouprave radi uspostavljanja i unapređenja gospodarske, kulturne, društvene i drugih oblika suradnje, pod uvjetima utvrđenim Ustavom Republike Hrvatske, zakonima i drugim propisima.

Članak 14.

 Općina Vladislavci ima svoje službeno glasilo u kojem se obavezno objavljuju odluke i drugi opći akti što ih u svom samoupravnom djelokrugu donosi Općinsko vijeće, u skladu s ovim Statutom.

 Službeno glasilo Općine Vladislavci izlazi pod nazivom: “Službeni glasnik” Općine Vladislavci (dalje u tekstu: “Službeni glasnik”).

Članak 15.

 Opći akt ne može stupiti na snagu prije nego što se objavi u “Službenom glasniku”.

 Opći akt stupa na snagu najranije osmi dan od dana njegove objave.

Iznimno, općim se aktom može iz osobito opravdanih razloga odrediti da stupa na snagu prvog dana od dana objave u „Službenom glasniku“

Opći akt ne može imati povratno djelovanje.

Članak 16.

 U “Službenom glasniku” mogu se, uz opće akte, objavljivati i drugi akti, ako Općinsko vijeće odredi da se trebaju objaviti u “Službenom glasniku”.

 U “Službenom glasniku” mogu se, po potrebi, objavljivati i akti općinskog načelnika.

## DJELOKRUG OPĆINE

Članak 17.

 Općina je samostalna u odlučivanju u poslovima iz svog samoupravnog djelokruga u skladu s Ustavom Republike Hrvatske i zakonima.

Članak 18.

 Općina u svom samoupravnom djelokrugu obavlja poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

* uređenje naselja i stanovanje
* prostorno i urbanističko planiranje
* komunalno gospodarstvo
* brigu o djeci
* socijalnu skrb
* primarnu zdravstvenu zaštitu
* odgoj i osnovno obrazovanje
* kulturu, tjelesnu kulturu i šport
* zaštitu potrošača
* zaštitu i unaprjeđenje prirodnog okoliša
* protupožarnu i civilnu zaštitu
* promet na svom području
* ostale poslove sukladno posebnim zakonima.

Način organiziranja poslova iz stavka 1. ovog članka i uvjeti za njihovo obavljanje uređuju se općim aktima Općinskog vijeća, u skladu sa zakonom.

Općina može obavljanje pojedinih poslova iz stavka 1. ovog članka organizirati zajedno s drugim općinama i gradovima.

Članak 19.

 Odlukom Općinskog vijeća, u skladu s ovim Statutom i Statutom Osječko-baranjske županije, mogu se pojedini poslovi iz samoupravnog djelokruga Općine prenijeti na Osječko-baranjsku županiju, ako Općinsko vijeće ocijeni da je to učinkovitije.

Članak 20.

 Općina može obavljati i poslove državne uprave ukoliko ti poslovi posebnim zakonima budu prenijeti određenim tijelima Općine.

## USTROJSTVO, OVLASTI I NAČIN RADA TIJELA OPĆINE

Članak 21.

Tijela Općine Vladislavci su Općinsko vijeće i općinski načelnik.

1. **Općinsko vijeće**

Članak 22.

 Općinsko vijeće je predstavničko tijelo građana i tijelo lokalne samouprave koje donosi akte u okviru djelokruga Općine te obavlja i druge poslove u skladu sa zakonom i Statutom.

 Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće u nadležnosti su općinskog načelnika.

 Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja Općinsko vijeće.

Članak 23.

 Način rada Općinskog vijeća uređuje se Poslovnikom Općinskog vijeća (dalje u tekstu: Poslovnik), koji se donosi većinom glasova svih vijećnika.

Članak 24.

 Općinsko vijeće ima devet vijećnika.

 U Općinskom vijeću pravo na razmjernu zastupljenost ostvaruju pripadnici nacionalnih manjina, sukladno odredbama Ustavnog zakona o pravima nacionalnih manjina i Zakona o lokalnim izborima.

 Općinsko vijeće može imati i više od devet vijećnika ako je to potrebno da bi se osigurala odgovarajuća zastupljenost nacionalnih manjina u Općinskom vijeću sukladno odredbama Ustavnog zakona o pravima nacionalnih manjina i Zakona o lokalnim izborima.

 Vijećnici se biraju na način propisan zakonom.

Članak 25.

 Općinsko vijeće ima predsjednika i dva potpredsjednika.

 Predsjednik Općinskog vijeća saziva sjednice Općinskog vijeća, predsjeda sjednicama i predstavlja Općinsko vijeće, a u slučaju odsutnosti ili spriječenosti zamjenjuje ga jedan od potpredsjednika.

Članak 26.

 Rad vijeća odvija se na sjednicama.

 Sjednica se može održati ukoliko je na sjednici prisutna većina vijećnika.

 Ako zakonom, ovim Statutom ili Poslovnikom nije propisano da se neka odluka donosi većinom glasova svih vijećnika, Općinsko vijeće odlučuje većinom glasova prisutnih vijećnika.

 Statut, proračun i izvještaj o izvršenju proračuna Općinsko vijeće donosi većinom glasova svih vijećnika.

Predsjednika i potpredsjednike Općinskog vijeća Općinsko vijeće bira većinom glasova svih vijećnika.

 Poslovnikom se mogu odrediti i druga pitanja o kojima se odlučuje većinom glasova svih vijećnika.

Članak 27.

 Općinsko vijeće osniva stalne ili povremene odbore i druga radna tijela u svrhu pripreme odluka iz djelokruga Općinskog vijeća.

 Sastav, broj članova, djelokrug i način rada stalnih ili povremenih odbora i drugih radnih tijela utvrđuju se Poslovnikom ili odlukom o osnivanju radnog tijela.

Članak 28.

 U okviru svog djelokruga rada Općinsko vijeće donosi odluke, zaključke, pravila, naredbe, naputke, rješenja i druge akte u skladu sa zakonom i drugim propisima.

 Pravo predlaganja akata ima svaki vijećnik, radno tijelo Općinskog vijeća i općinski načelnik, u skladu s odredbama zakonâ i drugih propisa.

 Prijedlozi akata se podnose, u pravilu, u pismenom obliku i u obliku odgovarajućeg akta, te uz odgovarajuće pisano obrazloženje.

 Ako se podnosi prijedlog akta za čiju primjenu je potrebno u proračunu Općine predvidjeti financijska sredstva, predlagatelj je uz prijedlog akta dužan i dati prijedlog o načinu pribavljanja potrebnih financijskih sredstava za provedbu predloženog akta.

Članak 29.

 Funkcija vijećnika je počasna.

 Vijećnici za svoj rad imaju pravo na naknadu, u skladu s posebnom odlukom Općinskog vijeća.

Naknada za rad po članu Općinskog vijeća određuje se u neto iznosu po članu Općinskog vijeća tako da ukupna godišnja neto naknada po članu Općinskog vijeća ne smije iznositi više od 6.000,00 kuna.

Naknada predsjedniku Općinskog vijeća može se odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade utvrđene stavkom 3. ovog članka.

Član predstavničkog tijela ima pravo na opravdani izostanak s posla radi sudjelovanja u radu predstavničkog tijela i njegovih radnih tijela, sukladno sporazumu s poslodavcem.

 Ostala prava vijećnika u svezi s njihovim radom, te način pripreme i sazivanja sjednice Općinskog vijeća, tijek zasjedanja i druga pitanja u svezi s radom Općinskog vijeća uređuju se Poslovnikom.

Članak 30.

 Općinsko vijeće obavlja sljedeće poslove:

1. donosi Poslovnik Općinskog vijeća
2. donosi Statut Općine
3. donosi proračun, odluku o izvršenju proračuna i godišnji obračun proračuna
4. donosi odluku o privremenom financiranju, ako se ne donese proračun
5. donosi opće i druge akte kojima uređuje pitanja iz samoupravnog djelokruga općine
6. bira i razrješava predsjednika i potpredsjednike Općinskog vijeća po postupku utvrđenom za njihov izbor
7. osniva, bira i razrješuje članove radnih tijela Općinskog vijeća te imenuje i razrješuje i druge osobe određene zakonom, drugim propisom ili ovim Statutom

7.a predlaže članove upravnog tijela i nadzornih odbora trgovačkih društava u kojima općina ima dionice ili udjele u vlasništvu (kapitalu društva) glavnoj skupštini, odnosno skupštini društva

1. uređuje ustrojstvo i djelokrug Jedinstvenog upravnog odjela
2. donosi odluku o kriterijima za ocjenjivanje službenika i načinu provođenja ocjenjivanja,
3. osniva javne ustanove i druge pravne osobe ili vlastiti komunalni pogon za obavljanje gospodarskih, društvenih, komunalnih i drugih djelatnosti od interesa za Općinute odlučuje o njihovim statusnim promjenama i preoblikovanjima u skladu sa zakonom
4. odlučuje o zajedničkom obavljanju poslova iz samoupravnog djelokruga s drugim jedinicama lokalne samouprave,
5. odlučuje o stjecanju i otuđenju pokretnina i nekretnina Općine Vladislavci čija ukupna vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno čija je pojedinačna vrijednost veća od 1.000.000 kuna, a ako ukupna vrijednost 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina manji od 70.000,00 kn, za pojedinačne vrijednosti veće od 70.000,00 kuna.
6. odlučuje o stjecanju i prijenosu (kupnji i prodaji) dionica odnosno udjela u trgovačkim društvima, ako zakonom, ovim Statutom odnosno odlukom Općinskog vijeća nije drukčije određeno
7. odlučuje o prijenosu i preuzimanju osnivačkih prava, u skladu sa zakonom
8. odlučuje o davanju koncesija kada je posebnim zakonom propisano da koncesiju dodjeljuje općina
9. raspisuje lokalni referendum
10. odlučuje o pokroviteljstvu Općine Vladislavci
11. obavlja i druge poslove koji su mu zakonom ili drugim propisom stavljeni u djelokrug.

**2. Općinski načelnik**

Članak 31.

 Izvršno tijelo općine je općinski načelnik.

Članak 32.

Briše se.

Članak 33.

 Briše se.

Članak 33a

Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća općinski načelnik može promijeniti tijekom mandata.

Član Općinskog vijeća je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine.

Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

Ako zbog okolnosti iz stavka 1. ovoga članka nastupi prestanak mandata općinskog načelnika, u općini će se raspisati prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz stavka 1. i 2. ovoga članka općinski načelnik ili pročelnik Jedinstvenog upravnog odjela općine dužan je obavijestiti predsjednika Općinskog vijeća odmah po nastanku tih okolnosti.

O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.

Članak 34.

 Općinski načelnik bira se na način propisan posebnim zakonom.

Članak 35.

 Općinski načelnik i može se razriješiti u slučajevima i u postupku propisanom posebnim zakonom.

Članak 36.

 Općinski načelnik u obavljanju svoje dužnosti:

1. zastupa Općinu
2. priprema prijedloge općih akata,
3. izvršava ili osigurava izvršavanje općih akata predstavničkog tijela,
4. usmjerava djelovanje Jedinstvenog upravnog odjela u obavljanju poslova iz njegovog samoupravnog djelokruga te nadzire njegov rad,
5. upravlja nekretninama i pokretninama u vlasništvu općine kao i njezinim prihodima i rashodima, u skladu sa zakonom i statutom,
6. odlučuje o stjecanju i otuđivanju nekretnina i pokretnina Općine Vladislavci i raspolaganju drugom imovinom Općine Vladislavci pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju. Ako je taj iznos veći od 1.000.000,00 kuna, općinski načelnik može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te drugo raspolaganje biti planirano u proračunu jedinice i provedeno u skladu sa zakonom
7. imenuje i razrješuje predstavnike Općine u tijelima javnih ustanova, trgovačkih društava i drugih pravnih osoba kojima je Općina osnivač, odnosno u kojima ima dionice ili udjele u vlasništvu, osim ako posebnim zakonom nije drugačije određeno,
8. ima pravo obustaviti od primjene opći akt Općinskog vijeća ako ocijeni da je tim aktom povrijeđen zakon ili drugi propis, te donijeti odluku o obustavi općeg akta u roku od 8 dana od dana donošenja općeg akta. Općinski načelnik, ima pravo zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke u općem aktu. Ako Općinsko vijeće ne otkloni uočene nedostatke, općinski načelnik dužan je bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.
9. obavlja i druge poslove utvrđene zakonom i statutom.

 Odluku o imenovanju i razrješenju iz stavka 1. točke 7. ovoga članka općinski načelnik, dužan je objaviti u prvom broju „Službenog glasnika“ Općine Vladislavci koji slijedi nakon donošenja te odluke.

Ako Općinsko vijeće u slučaju iz stavka 1. točke 8. ovog članka ne otkloni uočene nedostatke, općinski načelnik dužan je u roku od 8 dana o tome obavijestiti nadležno tijelo državne uprave u čijem je djelokrugu opći akt i čelnika tijela državne uprave ovlaštenog za nadzor nad zakonitošću rada tijela jedinica lokalne samouprave.

Članak 37.

 Općinski načelnik dva puta godišnje podnosi polugodišnje izvješće o svom radu i to do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

 Općinsko vijeće može, pored izvješća iz stavka 1. ovog članka, od načelnika tražiti izvješće o pojedinim pitanjima iz njegovog djelokruga.

Općinski načelnik podnosi izvješće po zahtjevu iz stavka 2. ovog članka u roku od 30 dana od dana primitka zahtjeva. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

 Općinsko vijeće ne može zahtijevati od općinskog načelnika izvješće o bitno podudarnom pitanju prije proteka roka od 3 mjeseca od ranije podnesenog izvješća o istom pitanju.

Članak 38.

 Općinski načelnik odgovoran je za zakonito i pravilno obavljanje povjerenih poslova državne uprave nadležnom za upravni nadzor u odgovarajućem upravnom području.

Članak 39.

 Općinski načelnik svoju dužnost može obavljati volonterski ili profesionalno.

 Ako općinski načelnik dužnost obavlja profesionalno ima pravo na plaću, a ako dužnost obavlja volonterski ima pravo na naknadu, pod uvjetima i na način propisan zakonom.

## JEDINSTVENI UPRAVNI ODJEL

Članak 40.

Za obavljanje poslova iz samoupravnog djelokruga općine kao i poslova državne uprave prenijetih na Općinu ustrojava se Jedinstveni upravni odjel koji obavlja sve poslove iz samoupravnog djelokruga Općine.

Članak 41.

Ustrojstvo Jedinstvenog upravnog odjela uređuje se općim aktima koje donosi Općinsko vijeće i općinski načelnik, svatko u svom djelokrugu, u skladu s posebnim zakonima

Članak 42.

Radom Jedinstvenog upravnog odjela upravlja pročelnik kojeg na temelju javnog natječaja imenuje općinski načelnik.

Za pročelnika Jedinstvenog upravnog odjela može biti imenovana osoba koja je magistar struke ili stručni specijalist pravnog smjera i ima najmanje jednu godinu radnog iskustva na odgovarajućim poslovima i ispunjava ostale uvjete za imenovanje.

Iznimno od stavka 2. ovog članka na mjesto pročelnika može biti imenovan sveučilišni prvostupnik struke odnosno stručni prvostupnik struke upravno-pravnog smjera koji ima najmanje pet godina radnog iskustva na odgovarajućim poslovima i ispunjava ostale uvjete za imenovanje.

Osoba iz stavka 3. ovog članka može se imenovati na radno mjesto pročelnika Jedinstvenog upravnog odjela ako se na javni natječaj ne javi osoba koja ispunjava propisani uvjet stupnja obrazovanja.

Članak 42.a.

Općinski načelnik, može razriješiti pročelnika Jedinstvenog upravnog odjela:

1. ako pročelnik sam zatraži razrješenje,

2. ako nastanu takvi razlozi koji po posebnim propisima kojima se uređuju službenički odnosi dovode do prestanka službe,

3. ako pročelnik ne postupa po propisima ili općim aktima Općine Vladislavci ili neosnovano ne izvršava odluke tijela Općine Vladislavci, ili postupa protivno njima,

4. ako pročelnik svojim nesavjesnim ili nepravilnim radom prouzroči Općini Vladislavci veću štetu, ili ako zanemaruje ili nesavjesno obavlja svoje dužnosti koje mogu štetiti interesima službe u obavljanju poslova u Općini Vladislavci.

Pročelnik koji bude razriješen sukladno stavku 1., točkama 1., 3. i 4. ovoga članka rasporedit će se na drugo slobodno radno mjesto u Općini Vladislavci, za koje ispunjava stručne uvjete.

Članak 43.

Jedinstveni upravni odjel obavlja poslove iz samoupravnog djelokruga općine kao i povjerene poslove državne uprave.

U obavljanju povjerenih poslova državne uprave Jedinstveni upravni odjel ima ovlasti i obveze tijela državne uprave sukladno zakonu kojim se uređuje sustav državne uprave.

Ustrojstvo Jedinstvenog upravnog odjela uređuje se općim aktom Općine Vladislavci u skladu sa statutom i zakonom.

## PRAVA NACIONALNIH MANJINA

Članak 44.

 S ciljem unaprjeđivanja, očuvanja i zaštite položaja nacionalnih manjina pripadnici nacionalnih manjina biraju svoje predstavnike radi sudjelovanja u javnom životu i upravljanju lokalnim poslovima na način i pod uvjetima propisanim Ustavnim zakonom o pravima nacionalnih manjina, kao i posebnim zakonima.

Članak 45.

 U Općini Vladislavci pripadnicima nacionalnih manjina osigurava se sudjelovanje u tijelima Općine na sljedeći način:

* zastupljenost nacionalnih manjina u Općinskom vijeću osigurava se na način propisan Ustavnim zakonom o pravima nacionalnih manjina te Zakonom o lokalnim izborima
* prilikom upošljavanja novih službenika na upražnjena radna mjesta u Jedinstvenom upravnom odjelu prednost pod istim uvjetima imaju predstavnici nacionalnih manjina srazmjerno zastupljenosti u ukupnom stanovništvu Općine

Članak 46.

 Općinski načelnik dužan je u pripremi prijedloga općih akata od izabranih predstavnika odnosno vijeća nacionalnih manjina na području Općine zatražiti mišljenje i prijedloge o odredbama kojima se uređuju prava i slobode nacionalnih manjina.

Članak 47.

 Na području Općine Vladislavci slobodno je korištenje i isticanje nacionalnih zastava, simbola i drugih obilježja nacionalnih manjina.

 Kod službene uporabe nacionalne zastave, simbola i drugih obilježja nacionalne manjine, najprije se ističe zastava odnosno grb Republike Hrvatske, a zatim i obilježja nacionalne manjine.

 Obje zastave odnosno oba grba moraju biti jednake veličine.

 Ako se omjeri dužine i širine zastave Republike Hrvatske ne podudaraju s omjerima zastave nacionalne manjine onda zastave moraju biti bar približno jednake veličine.

 Odredba stavka 4. ovog članka shodno se primjenjuje i na uporabu grba ili simbola nacionalne manjine.

Članak 48.

 U svečanim prigodama važnim za nacionalnu manjinu može se izvoditi himna ili svečana pjesma nacionalne manjine, a prije njenog izvođenja obvezno se izvodi himna Republike Hrvatske.

Članak 49.

 U naseljima u kojima tradicionalno ili u znatnijem broju žive pripadnici neke nacionalne manjine Općinsko vijeće može na zahtjev izabranog predstavnika odnosno vijeća nacionalne manjine odobriti postavljanje dvojezičnih natpisa i to:

* naziva ulica
* naziva naseljenih mjesta.

 U slučaju iz stavka 1. ovog članka za nazive naseljenih mjesta koriste se tradicionalni nazivi, a istom veličinom slova nazivi se ispisuju najprije na hrvatskom jeziku, a zatim i na jeziku nacionalne manjine.

 Natpisi na općinskim zgradama koje se nalaze u naseljima iz stavka 1. ovog članka također se ispisuju dvojezično, istom veličinom slova, s tim da se najprije ispisuje naziv na hrvatskom jeziku i latinicom, a zatim i na jeziku i pismu nacionalne manjine.

## NEPOSREDNO SUDJELOVANJE GRAĐANA U ODLUČIVANJU

Članak 50.

Građani mogu neposredno sudjelovati u odlučivanju o lokalnim poslovima putem ~~lokalnog~~ referenduma i zbora građana, u skladu sa zakonom i ovim Statutom.

Članak 51.

 Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja iz djelokruga Općinskog vijeća, kao i o drugim pitanjima određenim zakonom i Statutom.

 Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.

 Na odluke donesene u svezi s referendumom i na referendumu primjenjuju se odredbe Zakona o lokalnoj i područnoj (regionalnoj) samoupravi.

 Prijedlog za donošenje odluke o raspisivanju referenduma iz stavka 1. ovoga članka može temeljem odredbi zakona i ovog Statuta, podnijeti jedna trećina članova Općinskog vijeća, općinski načelnik i najmanje 20% ukupnog broja birača upisanih u popis birača Općine.

Ako je raspisivanje referenduma predložila najmanje jedna trećina članova Općinskog vijeća, odnosno ako je raspisivanje referenduma predložio općinski načelnik, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Općinskog vijeća.

Ako je raspisivanje referenduma predložilo 20% od ukupnog broja birača u jedinici, predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga. Tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača u jedinici i je li referendumsko pitanje sukladno odredbama Zakona te odluku o utvrđenom dostaviti Općinskom vijeću. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Općinsko vijeće raspisat će referendum u roku od 30 dana od zaprimanja odluke. Protiv odluke tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.

Općinsko vijeće može raspisati savjetodavni referendum o pitanjima iz svog djelokruga.

Pravo glasovanja na referendumu imaju građani koji imaju prebivalište na području općine i upisani su u popis birača.

Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.

Članak 51.a

Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga općine te raspravljanja o potrebama i interesima građana od lokalnog značenja, u skladu sa zakonom i Statutom.

Zborove građana može sazvati Općinsko vijeće i Općinski načelnik radi raspravljanja i izjašnjavanja građana o pitanjima od značenja za općinu.

Kada zborove građana saziva Općinsko vijeće ili Općinski načelnik, Zborovi građana sazivaju se za cijelo područje ili za dio područja općine, pojedina naselja ili dijelove naselja na području općine.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

Mišljenje dobiveno od zbora građana savjetodavno je za Općinsko vijeće i Općinskog načelnika.

Način sazivanja, rada i odlučivanja na zboru građana uređuje se općim aktom općine u skladu sa zakonom i Statutom.

Članak 51.b.

Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga općine, od lokalnog značenja, u skladu sa zakonom i Statutom.

O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10% od ukupnog broja birača u općini te dati odgovor podnositeljima najkasnije u roku od tri mjeseca od zaprimanja prijedloga.

Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima općine.

Način podnošenja prijedloga i peticija, odlučivanja o njima i druga pitanja uređuju se općim aktom općine, u skladu sa zakonom i Statutom.

Članak 52.

Osim iz razloga utvrđenih člankom 51. stavkom 1. ovoga Statuta referendum se može raspisati i radi opoziva općinskog načelnika.

 Raspisivanje referenduma za opoziv može predložiti:

- najmanje 20% ukupnog broja birača upisanih u popis birača Općine,

- 2/3 članova općinskog vijeća.

 Prijedlog mora biti podnesen u pisanom obliku i mora sadržavati osobne podatke (ime i prezime, adresu prebivališta i OIB) i vlastoručni potpis birača.

 Općinsko vijeće ne smije raspisati referendum za opoziv općinskog načelnika ~~i~~ prije proteka roka od 6 mjeseci od održanih izbora ili ranije održanog referenduma za opoziv niti u godini u kojoj se održavaju redovni izbori za načelnika.

Članak 53.

 Ako su prijedlog za raspisivanje referenduma podnijeli birači predsjednik Općinskog vijeća dužan je podneseni prijedlog za raspisivanje referenduma u roku od 30 dana od dana primitka dostaviti tijelu državne uprave nadležnom za lokalnu i područnu (regionalnu) samoupravu.

 Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, Općinsko vijeće će raspisati referendum u roku od 30 dana od dana zaprimanja odluke o ispravnosti prijedloga.

 Ako je raspisivanje referenduma za opoziv općinskog načelnika predložilo 20% ukupnog broja birača, predsjednik Općinskog vijeća dužan je podneseni prijedlog za raspisivanje referenduma za opoziv u roku od 30 dana od dana primitka dostaviti tijelu državne uprave nadležnom za lokalnu i područnu (regionalnu) samoupravu.

 Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma za opoziv ispravan, Općinsko vijeće će raspisati referendum u roku od 30 dana od dana zaprimanja odluke o ispravnosti prijedloga za opoziv.

 Ako je raspisivanje referenduma za opoziv općinskog načelnika predložilo 2/3 članova Općinskog vijeća, odluku o raspisivanju referenduma za opoziv općinskog načelnika Općinsko vijeće donosi dvotrećinskom većinom glasova svih članova predstavničkog tijela.

 Ako je raspisivanje referenduma predložila najmanje jedna trećina članova Općinskog vijeća, odnosno ako je raspisivanje referenduma predložio općinski načelnik, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Općinskog vijeća.

Članak 54.

 Briše se.

Članak 55.

 Briše se.

Članak 56.

 Briše se.

Članak 57.

 Briše se.

Članak 58.

 Briše se.

Članak 59.

 Briše se.

Članak 60.

Građani i pravne osobe imaju pravo podnositi predstavke i pritužbe na rad tijela upravljanja i upravnih tijela Općine te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela Općine odnosno pročelnik upravnog tijela dužan je odgovoriti u roku od 30 dana od dana podnošenja predstavke, odnosno pritužbe.

Ostvarivanje prava iz stavka 1. ovoga članka osigurava se na jedan ili više prikladnih načina: ustanovljavanjem knjige pritužbi, postavljanjem sandučića za predstavke i pritužbe, neposrednim komuniciranjem s predstavnicima tijela, usmeno izjavljivanje predstavke odnosno pritužbe.

Predstavke i pritužbe mogu se podnijeti i elektroničkim putem u skladu s tehničkim mogućnostima općine.

## IMOVINA I FINANCIRANJE OPĆINE

Članak 61.

 Sve pokretne i nepokretne stvari te imovinska prava koja pripadaju Općini čine njenu imovinu.

Članak 62.

Nekretninu u vlasništvu Općine, Općinsko vijeće i općinski načelnik mogu otuđiti ili na drugi način njome raspolagati samo na temelju javnog natječaja i uz naknadu utvrđenu po tržišnoj cijeni, ako zakonom nije drukčije određeno.

Članak 63.

 Prihodi Općine su:

1. općinski porezi, prirez, naknade, doprinosi i pristojbe
2. prihodi od stvari u njezinom vlasništvu i imovinskih prava
3. prihodi od trgovačkih društava i drugih pravnih osoba u njezinom vlasništvu, odnosno u kojima ima udio ili dionice
4. prihodi od koncesije,
5. novčane kazne i oduzeta imovinska korist za prekršaje koje sama propiše u skladu sa zakonom
6. udio u zajedničkim porezu
7. sredstva pomoći Osječko-baranjske županije i Republike Hrvatske predviđena u županijskom, odnosno državnom proračunu
8. drugi prihodi određeni zakonom.

Članak 63 a

 Općina je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.

 Objava informacija iz stavka 1. ovoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

Članak 64.

Temeljni financijski akt Općine Vladislavci je proračun.

Svi prihodi kao i svi rashodi Općine iskazuju se u proračunu Općine.

Prihodi i rashodi koji se iskazuju u proračunu moraju biti uravnoteženi.

Ako se tijekom fiskalne godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.

Proračun se uravnotežuje izmjenama i dopunama proračuna postupkom utvrđenim za donošenje proračuna.

Članak 65.

 Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga Općinskom vijeću na donošenje u roku utvrđenom posebnim zakonom.

Proračun donosi Općinsko vijeće u skladu s posebnim zakonom.

Članak 65.a.

Ako općinski načelnik, ne predloži proračun Općinskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti općinskog načelnika.

Članak 65.b.

Ako Općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa Općine Vladislavci, u skladu s posebnim zakonom.

 Odluku o privremenom financiranju iz stavka 1. ovoga članka donosi do 31. prosinca Općinsko vijeće u skladu s posebnim zakonom na prijedlog općinskog načelnika, ili povjerenika Vlade Republike Hrvatske, te drugog ovlaštenog predlagatelja utvrđenog poslovnikom Općinskog vijeća.

 U slučaju kad je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Po imenovanju povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

 Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

 Odluka o financiranju nužnih rashoda i izdataka iz stavaka 3., 4. i 5. ovog članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se odnosi.

Članak 65.c

Ako do isteka roka privremenog financiranja nije donesen proračun, a općinski načelnik je onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika, iz članka 33.a ovoga Statuta.

Članak 65.d

Kada je u općini konstituirano novoizabrano Općinsko vijeće nakon provedenih prijevremenih izbora, do donošenja proračuna općine financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 65.e

Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Ako Visoki upravni sud Republike Hrvatske u postupku ocjene zakonitosti općeg akta ukine proračun općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u »Narodnim novinama«. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik

Članak 65.f

Na sadržaj odluke o financiranju nužnih rashoda i izdataka iz članaka 65.c, 65.d i 65.e ovoga Statuta primjenjuje se odredba članka 65b. stavka 6. ovoga Statuta.

Članak 66.

 Općina može udruživati sredstva kojima raspolaže sa sredstvima drugih jedinica lokalne samouprave radi zajedničkog financiranja određenih javnih potreba i programa od zajedničkog interesa.

 Odluku o udruživanju sredstava iz stavka 1. ovog članka donosi Općinsko vijeće.

## JAVNOST RADA

Članak 67.

 Rad Općinskog vijeća i općinskog načelnika je javan.

 Općinski načelnik dužan je upoznati javnost s obavljanjem poslova iz samoupravnog djelokruga Općine preko sredstava javnog priopćavanja ili na drugi prikladan način.

Članak 68.

Sjednice Općinskog vijeća su javne. Nazočnost javnosti može se isključiti samo iznimno, u slučajevima predviđenim posebnim zakonima i općim aktom jedinice.

Sjednicama Općinskog vijeća prisustvuje općinski načelnik.

Na sjednicama Općinskog vijeća glasuje se javno, ako Općinsko vijeće ne odluči da se u skladu s Poslovnikom ili drugim općim aktom , o nekom pitanju glasuje tajno.

Sjednice Općinskog vijeća mogu se sazvati i elektroničkim putem.

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.

Poslovnikom o radu Općinskog vijeća uredit će se osiguranje praćenja rasprave i sudjelovanje u radu i odlučivanju.

Članak 69.

Jedinstveni upravni odjel mora u svoje radno vrijeme omogućiti zainteresiranima uvid u važeće opće akte Općinskog vijeća.

## PRIJELAZNE I ZAVRŠNE ODREDBE

Članak 70.

Do donošenja općih akata kojima se uređuju poslovi iz samoupravnog djelokruga Općine sukladno posebnim zakonima i odredbama ovog Statuta, primjenjivat će se važeći opći akti Općine u onim odredbama koje nisu u suprotnosti sa zakonom i ovim Statutom.

U slučaju suprotnosti odredbi važećih općih akata iz stavka 1. ovog članka, primjenjuju se neposredno odredbe zakona i ovoga Statuta.

Članak 70.a

 Članovi Općinskog vijeća zatečeni na dužnosti u trenutku stupanja na snagu ovoga Statuta nastavljaju s obavljanjem dužnosti do isteka tekućeg mandata.

Članak 70.b

 Osoba zatečena na dužnosti zamjenika općinskog načelnika, u trenutku stupanja na snagu ovoga Statuta nastavlja s obnašanjem dužnosti do isteka tekućeg mandata.

Članak 71.

Postupak za promjenu Statuta pokreće se prijedlogom za promjenu Statuta.

Promjenu Statuta može predložiti Odbor za statutarno-pravna pitanja koje imenuje Općinsko vijeće, zatim općinski načelnik i jedna trećina vijećnika Općinskog vijeća.

Općinsko vijeće odlučuje hoće li prihvatiti prijedlog za promjenu Statuta.

Ako Općinsko vijeće ne prihvati prijedlog za promjenu Statuta, isti se prijedlog ne može staviti na dnevni red prije isteka šest mjeseci od dana zaključenja rasprave o njemu.

Promjena Statuta je usvojena ako je za nju glasovala većina svih članova Općinskog vijeća.

Članak 72.

 Stupanjem na snagu ovog Statuta prestaje važiti Statut Općine Vladislavci (“Službeni glasnik” Općine Vladislavci br. 3/09).

Članak 73.

 Ovaj Statut stupa na snagu osmog dana od dana objave u “Službenom glasniku” Općine Vladislavci.